เล็งร้านนี้ไว้นานแล้ว แต่เหลือบเห็นรีวิวก่อนหน้านี้ที่บอกว่าร้านนี้ไว้แค่กินกันตายผมเลยเริ่มเกิดอาการไม่แน่ใจ  สุดท้ายวันนี้มีเพื่อนชวนมากินเลยได้ลองวัดดวงซะเลยว่าจะดีจะร้ายยังไง
ผมสั่งข้าวหน้าบะเต็ง เพิ่มไข่ดาว (วันนี้ไม่อยากทานข้าวต้ม) ในราคา 60 บาท พอเสิร์ฟมา ว้าว!! มาในรูปแบบหม้อดินโบราณ ดูคลาสสิกดีครับ มาที่รสชาติกันเลย เริ่มจากข้าว ใช้ข้าวคุณภาพดีมากครับ ข้าวเม็ดสวยๆ หุงมาดีไม่แฉะไม่แห้ง

มาต่อที่หมูบะเต็ง โอ้มาแบบชิ้นใหญ่ๆทั้งนั้น ไม่ใช่บะเต็งสับแหลกๆแบบที่กินทั่วๆไป รสชาติเข้มข้นแบบหมักข้ามคืนมาแน่ๆ ไม่ต้องปรุงเพิ่มเลยครับ (แต่คนที่ไม่ทานเค็มอาจจะบอกว่าเค็มไปหน่อยก็ได้มั้ง ส่วนผมถือว่ากำลังดีเลย) เนื้อหมูบะเต็งเคี้ยวง่าย ไม่เละและไม่เหนียว ชอบๆ !

มาที่ไข่ดาว ถือว่าทอดได้ดีครับกึ่งๆจะสุก ใช้ไข่คุณภาพดีเลยไม่มีกลิ่นคาว (ปกติผมเป็นคนเหม็นคาวไข่ดาวที่ทอดไม่สุกนะ)

ส่วนน้ำจิ้มร้านนี้ใช้น้ำจิ้มคล้ายๆเต้าเจี้ยว แต่รสชาติเข้มข้นครบทั้งหวานเค็มเปรี้ยว (แต่เค็มนำสุด) ถือว่ารสค่อนข้างเป็นเอกลักษณ์ครับ เท่าที่สอบถามแม่ครัว บอกว่าเป็นน้ำจิ้มสูตรของร้านปรุงเองเลย ทานพร้อมบะเต็งเข้าคู่กันดีมาก

สุดท้ายมาที่น้ำซุป รสชาติกลมกล่อมดีนะ ซดแล้วคล่องคอเลยไม่ได้สั่งน้ำดื่มเลย 555

ส่วนเรื่องปริมาณอาหารเทียบราคา 60 บาท ผมว่าคุ้มค่าเลยนะ อิ่มกำลังดี เพื่อนผมสั่งข้าวต้มใส่ไข่ออนเซ็นก็ 60 บาท อิ่มใช้ได้เลย (แต่เพื่อนบอกถ้าหิวจัดๆ จะจัด 2 ชาม)

บริการร้านก็จัดว่าใช้ได้ ทำอาหารเร็วดีรอแปปเดียว แอร์เย็นสะใจ ร้านสะอาดมาก และที่สำคัญที่ผมชอบคือ ร้านมีป้ายบอกชัดเจนว่า "ไม่ใส่ผงชูรส" จะจริงมั้ยผมไม่รู้ครับ แต่ตอนเขียนรีวิวนี้หลังจากเพิ่งทานเสร็จผมไม่รู้สึกลิ้นชาหรือหิวน้ำแบบเวลากินอาหารที่ใส่ผงชูรสเลย ก็เชื่อว่าไม่ได้ใส่ผงชูรสเลยจริงๆแหละครับ

สุดท้ายขอติเรื่องเดียวครับ คือหาที่จอดรถยากหน่อยเพราะบริเวณหน้ากรมประชาสัมพันธ์มีคนมาจอดเยอะมากๆ คนมากินอาหารแถวนี้กันเยอะ และผมมาช่วงหัวค่ำซะด้วย

สรุปว่า ถ้าหาที่จอดได้ คุ้มค่าแก่การมาลิ้มลองแน่นอนครับ ไว้มีโอกาสผมกลับมาทานอีกแน่นอน ;)